**Electrocompaniet** er et norsk foretak som produserer forsterkere og forbrukerelektronikk.

Selskapet ble stiftet av Per Arild Abrahamsen og Svein Erik Børja tidlig på 1970-tallet for å produsere en TIM-fri forsterker, basert på forskningen til Matti Otala ved universitetet i Uleåborg. Denne forsterkeren fikk navnet *The 2 Channel Audio Power Amplifier*, og ble godt mottatt både i Norge og andre land og førte til at Electrocompaniet fikk et godt rykte. Siden teknologien var basert på arbeidet til Matti Otala, ble forsterkeren ofte kalt «Otalaforsterkeren» på folkemunne. Foretaket utvidet etter hvert med flere produkter, som ble for det meste eksportert. Michael Jacksons produsent Bruce Swedien brukte Electrocompaniet-forsterkere mens han mikset Jacksons album *History* og *Invincible*. Begge fikk «Special thanks to Electrocompaniet» på omslaget.

Starten
-------

I 1970 publiserte finnen Matti Otala resultatet av banebrytende forsking innen forsterker­teknologi.. Men arbeidet hans vakte ikke så mye oppsikt før han i 1973 holdt et foredrag om TIM ved en AES-konferanse. På denne konferansen var den norske lydteknikeren Svein Erik Børja tilstede. Børja var, som mange andre, ikke fornøyd med lyden til transistorforsterkere, som tidlig på 1970-tallet ble oppfattet som «metallisk» eller kunstig. Da han kom hjem fra konferansen tok han kontakt med Per Abrahamsen og de satt seg sammen for å lage en forsterker etter Otalas retningslinjer. De tok kontakt med Nils Jørgen Kjærnet, som jobbet på Nera og fikk han til å bygge en forsterker. Terje Sandstrøm var også involvert i utviklingen av forsterkeren.[]

Produksjon
----------

Det ble laget noen forskjellige versjoner av 25 watt-utgaven og de tidligste modellene het Otala Lohstroh. Navnet ble satt sammen av etternavnene til de to involverte i forskningen (Matti Otala og Jan Lohstroh.) Da de ikke var direkte involvert i Electrocompaniets prosjekt, ville de heller ikke at navnet deres skulle benyttes. Det ferdige produktet ble da omdøpt til *The 2 Channel Audio Power Amplifier*. Denne forsterkeren ble etter hvert godt mottatt både i Norge og i andre land. Produktet førte egenhendig til at Electrocompaniet fikk et godt rykte. På grunn av at teknologien var utviklet på arbeidet til Matti Otala ble forsterkeren likevel ofte kalt «Otalaforsterkeren» på folkemunne. Selskapet utvidet etter hvert til større produksjon, flere produkter og mer eksport.[]

Nye eiere
---------

Tidlig på 2000-tallet begynte Electrocompaniet å få økonomiske problemer, og gikk konkurs våren 2004. Det ble så kjøpt opp av WestControl Electronics på Tau, som skjøt inn ny kapital og fikk foretaket på føttene igjen. Produksjon ble så flyttet til Tau og per i dag representeres de i over 50 land. Abrahamsen startet deretter firmaet Abrahamsen Audio. I juni 2018 ble Electrocompaniet begjært konkurs for andre gang. Boet ble så kjøpt opp av en gruppe investorer, som startet opp på nytt kort tid etter konkursen. Produksjonssjef Bjørn Kindingstad overtok som daglig leder i 10. jan. 2022.

Referanser
----------

1. ↑  Otala, M. *Transient distortion in transistorized audio power amplifiers*, IEEE Trans. on Audio and Electroacoustics, Vol. AU-18, No. 3, Sept. 1970, ss. 234-239.
2. 1 2  «Norsk hifi-eventyr over», Lars Eirik Eide og Oliver Orskaug, *Dagbladet*, 21. september 2004
3. ↑  «Test av Abrahamsen V1 + V2 + Energy RC30» Arkivert 1. februar 2010 hos Wayback Machine. Audun Hage, *Lyd & Bilde*, nr. 10 2007
4. ↑  Helge Johanson (30. august 2001). «Special thanks to Electrocompaniet». *Stavanger Aftenblad*. Arkivert fra originalen 4. mars 2016. Besøkt 22. juni 2018.
5. ↑  «Abrahamsens forsterkere i Michael Jacksons produksjoner». *abrahamsenaudio.no*. 2010. Arkivert fra originalen 2. februar 2015. Besøkt 22. juni 2018.
6. ↑  Otala, M. *Transient distortion in transistorized audio power amplifiers*, IEEE Trans. on Audio and Electroacoustics, Vol. AU-18, No. 3, Sept. 1970, ss. 234-239.
7. ↑  Olsen, Stein Jarle (20. juni 2018). «Electrocompaniet er konkurs». *Tek.no*. Besøkt 20. juni 2018.
8. ↑  Geir Gråbein Nordby (21. juni 2018). «Electrocompaniet er død – Leve Electrocompaniet!». *Lyd & Bilde*. Besøkt 22. juni 2018.
9. ↑  «Electrocompaniet AS - Tau - Nyheter». *proff.no*. Besøkt 12. desember 2022.

Eksterne lenker
---------------

* Offisielt nettsted Rediger på Wikidata

|  |  |
| --- | --- |
| Oppslagsverk/autoritetsdata | Brønnøysundregistrene
 |